
KLAIPĖDOS TERITORINĖ MUITINĖ

2026-06-12    Nr.  3DE-14
Klaipėda
MUITINĖS KONSULTACINIO KOMITETO KLAIPĖDOS TERITORINĖS MUITINĖS PAKOMITEČIO POSĖDŽIO 
PROTOKOLAS
Posėdis įvyko 2026 m. birželio 9 d. 10.00 val., jungiantis Microsoft Teams priemonėmis. 
Posėdžio pirmininkė – Klaipėdos teritorinės muitinės direktoriaus pavedimu – Rita Kunickienė, patarėja. 

Posėdžio sekretorė – Neringa Bladykienė, Klaipėdos teritorinės muitinės vyriausioji specialistė.

Dalyvavo. Dalyvių registracijos sąrašas pridedamas (1 priedas).

DARBOTVARKĖ:

1. Prekių tarifinis klasifikavimas (pranešėja Ingrida Sakalienė – Muitinės departamento Tarifų skyriaus vyriausioji specialistė).
2. Prekių mėginių administravimas Lietuvos muitinėje (pranešėja Žydrė Bartaškienė – Muitinės departamento Tarifų skyriaus patarėja).
3. Įgaliotojo siuntėjo statusas: taikomi reikalavimai, veiklos ypatumai ir praktiniai aspektai (pranešėjas – Giedrius Šimkūnas, Klaipėdos teritorinės muitinės Muitinės procedūrų priežiūros skyriaus viršininko pavaduotojas). 

4. Kiti klausimai. 
1.SVARSTYTA. Prekių tarifinis klasifikavimas. (Pristatymo medžiaga pridedama, 2 priedas).
Informaciją nagrinėjamu klausimu pateikė Muitinės departamento Tarifų skyriaus vyriausioji  specialistė Ingrida Sakalienė. Pranešėja pristatė pagrindines prekių tarifinio klasifikavimo priemones, išsamiai paaiškino, kur ir kaip verslininkai gali rasti informaciją apie prekių tarifinį klasifikavimą naujame Lietuvos Respublikos muitinės paslaugų portale “Mano muitinė”, kuris pradėjo veikti gegužės mėnesį. 
       Portale  “Mano muitinė” yra patalpinta  informacija apie  Suderintą sistemą, Kombinuotąją nomenklatūrą, TARIC ir LITAR duomenų bazes ir kitas priemones, padedančias klasifikuoti prekes. Taip pat pažymėjo, kad LITARe galima rasti ir Kombinuotosios nomenklatūros paaiškinimus ir ES Reglamentus dėl tam tikrų prekių klasifikavimo. Pranešėja akcentavo, kad Suderintos Sistemos paaiškinimų puslapis yra mokamas, norint turėti prieigą prie Suderintos prekių aprašymo ir kodavimo sistemos (SS) paaiškinimų ar PMO Klasifikavimo nuomonių, reikia susimokėti. 

Pranešėja paminėjo, kad portale yra patalpintos Europos komisijos naudingas nuorodos, pagrindiniai klasifikavimo principai, taip pat patalpintos koreliacijos lentelės. Pranešėja pristatė nemokamą nuorodą, kurioje galima rasti informaciją apie priimtas PMO Klasifikavimo nuomones iš paskutinių PMO sesijų. 
Kalbėta apie Europos Sąjungos oficialų leidinį Komunikatą. Kadangi Komunikatas kalba apie Privalomosios informacijos sprendimus, pranešėja akcentavo, kad atliekant muitinės formalumus su PTI sprendime aprašyta preke, muitinės deklaracijos duomenų elemente, skirtame papildomos informacijos pateikimui, turi būti nurodytas dokumento kodas “C626” bei PTI sprendimo numeris ir priėmimo data. Nedeklaravus sprendimo, numatyta administracinė atsakomybė už neišsamių duomenų pateikimą. 
Taip pat pranešėja kalbėjo apie Tarifų inžineriją, pateikė nesėkmingos tarifų inžinerijos pavyzdžius JAV bei Lietuvoje ir juos išsamiai aptarė. 
2. SVARSTYTA. Prekių mėginių administravimas Lietuvos muitinėje (Pristatymo medžiaga pridedama, 3 priedas). 
Temą pristatė Žydrė Bartaškienė – Muitinės departamento Tarifų skyriaus patarėja. Pranešėja  
akcentavo, kad tarifinis klasifikavimas yra pagrindas visam prekių deklaravimo procesui, kuris lemia teisingą muitų, importo ar eksporto apribojimų, sankcijų taikymą. Siekiant įsitikinti, kad prekės deklaruojamos teisingai, Sąjungos muitinės kodeksas suteikia teisę muitinei imti prekių mėginius. Kalbėta apie teisinį reglamentavimą, pristatyti įsakymai, Prekių mėginių administravimo tvarkos aprašas, kuriais apibrėžiama mėginių ėmimo tvarka, teisės, sąlygos. Taip pat paminėtas Muitinės departamento generalinio direktoriaus 2021 m. lapkričio 5 d. įsakymas Nr. 1B-782,  akcentuota, kad patys deklarantai, gavę muitinės leidimą, gali apžiūrėti savo prekes ir paimti jų mėginius. Šie veiksmai turi būti atlikti iki muitinė priims sprendimą atlikti prekių tikrinimą. Tai yra rekomendacinio pobūdžio informacija ir ji nepanaikina tikimybės, kad muitinė gali paimti prekių mėginius. Kalbėta, kada muitinio įforminimo metu imami prekių mėginiai, kokia procedūra, deklaranto teisės. Imami du vienodi mėginiai, muitinės pareigūnas pats parenka mėginio dydį, ėmimo vietas, būdą ir priemones, bet mėginio ėmimo apraše yra nustatyti rekomenduotini mėginio dydžiai pagal prekių grupes – pateikti pavyzdžiai. 

Pranešėja kalbėjo apie teisingo KN kodo nustatymo svarbą (paskirtis ir sudėtis). Pateiktas pavyzdys su prekėmis – rinkoje įvardijamomis kaip valikliai, bet klasifikuojamomis skirtingais kodais, kadangi prekių sudėtis ir paskirtis yra skirtinga. Akcentuota, kad tos pačios prekės supakuotos didmeninei ar mažmeninei prekybai gali būti klasifikuojamos skirtingose pozicijose, todėl labai svarbu muitinės deklaracijoje aprašant prekes nurodyti, kaip supakuotos prekės.

Jei prekės deklaruojamos kaip tam tikrų įrenginių, aparatų ir produktų dalys, būtina pateikti muitinei įrodymus (pavyzdžiui, įrenginio schemas, detalių paskirties aprašymus). 

Pranešėja paaiškino, kada mėginiui geriau pateikti gamyklinę pakuotę, pabrėžė, kaip svarbu mėginio ėmimo protokole pažymėti, kad deklarantas pageidauja, kad mėginys būtų grąžintas, taip pat pažymėti protokole, jei mėginys skubus. Paaiškinta mėginio ėmimo procedūra, pateikta informacija, kokiais terminais mėginiai suklasifikuojami, išanalizuojami, siunčiami tyrimams, parengiami Tyrimo protokolai, Prekės klasifikavimo aktai. 

Pranešėja paaiškino, kad informaciją apie mėginio tyrimo eigą Muitinės laboratorijoje gali gauti tik mėginius pristatęs užsakovas. Paaiškinta, kad deklarantai, norintys sužinoti informaciją apie prekių mėginio klasifikavimo eigą, turėtų skambinti bendraisiais muitinės informacijos telefonais, kurie skelbiami Lietuvos Respublikos muitinės tinklapyje.

Pranešėja kalbėjo apie paimtų mėginių grąžinimą, saugojimą ir saugojimo trukmę.

Taip pat pranešėja informavo, kad šiuo metu muitinė vykdo projektą, kurio tikslas – atnaujinti senąją MĖGIS sistemą, kuria naudojosi muitinės pareigūnai. Naujoji sistema palengvins muitinės pareigūnų darbą, svarbu tai, kad MĖGIS portalas bus skirtas ir išoriniams paslaugų gavėjams, todėl deklarantai jame galės matyti mėginio klasifikavimo eigą, per portalą bus pateiktas mėginio ėmimo protokolas, deklarantai turės galimybę pateikti pastabas ir komentarus, jiems nebereikės specialiai važiuoti į muitinę pasirašyti mėginio ėmimo protokolo, taip pat matys ir prekių klasifikavimo aktą. Projektą planuojama baigti šių metų gruodžio mėnesį.

Vyko diskusija, pranešėja atsakė verslo atstovams į iškilusius klausimus. 
3. SVARSTYTA. Įgaliotojo siuntėjo statusas: taikomi reikalavimai, veiklos ypatumai ir praktiniai aspektai (Pristatymo medžiaga pridedama, 4 priedas). 

Temą pristatė Giedrius Šimkūnas – Klaipėdos teritorinės muitinės Muitinės procedūrų priežiūros skyriaus viršininko pavaduotojas. 
Pranešėjas kalbėjo apie leidimo naudotis įgaliotojo siuntėjo statusu išdavimo sąlygas, leidimą pateikti bendrąją garantiją, leidimą naudoti specialias plombas, paaiškino, kas yra Sąjungos muitų teritorijoje įsisteigęs asmuo, reguliarus naudojimasis Sąjungos tranzito priemonėmis. Pranešėjas išsamiai paaiškino apie atitikimą Sąjungos muitinės kodekso 39 straipsnio a, b ir d punktuose nustatytiems kriterijams. Kalbėta apie įgaliotojo siuntėjo vietos atitikimą nustatytiems reikalavimams, įgaliotojo siuntėjo veiklos ypatumus, tranzito deklaracijos pildymo ypatumus. Pranešėjas apžvelgė Muitinės departamento generalinio direktoriaus 2016 m. birželio 22 d. įsakymu Nr. 1B-536 patvirtintų taisyklių 55, 56, 57, 58, 60, 61 punktus, taisyklių 13.4 papunktį. Pranešėjas informavo apie šių metų kovo 27 d. atliktus MD generalinio direktoriaus 2016 m. sausio 26 d. įsakymu Nr. 1B-71 patvirtinto KIPIS tvarkos aprašo 67 punkto nuostatų pakeitimus, kurie aktualūs Klaipėdos teritorinės muitinės veiklos zonoje veikiantiems įgaliotiesiems siuntėjams. Pranešėjas akcentavo, kad KIPIS autotransporto išvykimo važtaraštis (VZT) turi būti pateiktas tik tada, kai yra užbaigtas tranzito deklaracijos muitinis įforminimas ir prekes muitinė išleido tranzito procedūrai.
 Vyko diskusija, pranešėjas atsakė verslo atstovams į iškilusius klausimus.
4. SVARSTYTA. Klaipėdos teritorinės muitinės patarėja Rita Kunickienė informavo, kad iki liepos 9 d. verslo atstovai prašomi pateikti 2026 m. II pusmetį pageidaujamas nagrinėti temas. 
NUTARTA:

1. Aktualias temas, kurias pageidautų nagrinėti Muitinės konsultacinio komiteto Klaipėdos teritorinės muitinės pakomitečio posėdyje 2026 m. II pusmetį, verslo atstovai iki liepos 9 d. pateikia el. p. rita.kunickiene@lrmuitine.lt. 
2. Pakomitečio posėdžio dalyviams, jų nurodytais elektroninio pašto adresais, pateikti posėdyje nagrinėtų temų pristatymo medžiagą.
Posėdžio pirmininkė                                                                                          Rita Kunickienė 
Posėdžio sekretorė                                                                                             Neringa Bladykienė
